Nzimande se lewe glo in gevaar oor kritiek teen SAUKBlade Nzimande. Foto: Flickr/GovernmentZA “My lewe en die lewe van ons nasionale tesourier word bedreig, insluitend fisieke bedreiging, omdat ons die SAUK gekritiseer het. Hoekom moet ons gedwing word om DStv en hul herhalingsprogramme te kyk as die enigste private platform? Die SAUK is in Multichoice en sy monopolie verswelg. Ons het geveg om die SAUK van die Nasionale Party te bevry, en nou moet ons teen Naspers veg oor sy monopolie van private televisie,” het Nzimande gesê. Naspers, wat Media24 besit, is ŉ aandeelhouer in Multichoice. Nzimande het City Press, ŉ Media24-koerant, gekritiseer en gesê die koerant wil hom ondersoek weens sy kritiek oor die SAUK. “Ons sal veg om die SAUK te bevry van korporatiewe kultuur en Naspers,” het hy in ’n sterk bewoorde toespraak gesê. Multichoice het ŉ ooreenkoms met die SAUK aangegaan om sy 24 uur-nuusdiens en vermaakkanaal oor te neem. Volgens die ooreenkoms sal Multichoice die SAUK R100 miljoen per jaar betaal vir ŉ periode van vyf jaar. Nzimande is uitgesproke oor die beroep vir transformasie in die media en eienaarskap. Hy het ŉ beroep gedoen vir onafhanklike regulasie van die drukmedia, wat volgens hom selfregulerend is.